ชิงร้อยชิงล้าน

ชิงร้อยชิงล้าน  เป็นรายการโทรทัศน์ในประเทศไทย ประเภทวาไรตี้และเกมโชว์ ออกอากาศครั้งแรกเมื่อวันที่ 17 มกราคม พ.ศ. 2533 ผลิตโดยเวิร์คพอยท์ เอ็นเทอร์เทนเมนท์

ประวัติ 
ชิงร้อยชิงล้าน เป็นรายการโทรทัศน์ลำดับที่ 2 ที่ผลิตโดย เวิร์คพอยท์ เอ็นเทอร์เทนเมนท์ ออกอากาศครั้งแรกเมื่อวันพุธที่ 17 มกราคม 2533 ทางช่อง 7 สี หลังจากนั้นได้ย้ายไปออกอากาศทางช่อง 3 เมื่อวันพุธที่ 7 มกราคม 2541 หลังจากนั้นได้ย้ายไปออกอากาศทาง ททบ.5 ตั้งแต่วันพุธที่ 7 ตุลาคม 2541 และกลับมาออกอากาศทางช่อง 7 อีกครั้ง เมื่อวันพุธที่ 11 มกราคม 2549 โดยมี บริษัท มีเดีย ออฟ มีเดียส์ จำกัด (มหาชน) ร่วมผลิตด้วยจนถึงวันพุธที่ 4 กุมภาพันธ์ 2552 และกลับมาออกอากาศทางช่อง 3 อีกครั้ง เมื่อวันอาทิตย์ที่ 1 มกราคม 2555 หลังจากที่ได้ย้ายทุกรายการที่เวิร์คพอยท์ผลิตไปลงช่องเวิร์คพอยท์ทั้งหมดแล้ว ชิงร้อยชิงล้านจึงได้ย้ายมาออกอากาศทางช่องเวิร์คพอยท์ เพื่อความเป็นเอกภาพ ตั้งแต่วันอาทิตย์ที่ 5 กรกฎาคม 2558 เป็นต้นมา 

ตลอดระยะเวลากว่า 33 ปีที่ออกอากาศมานี้ มีการปรับปรุงรูปแบบรายการ และเวลาการออกอากาศอยู่หลายครั้ง ปรับเปลี่ยนจากเดิมที่รายการมีเพียง 1 ชั่วโมง โดยออกอากาศทุกวันพุธ เวลา 22:00 - 23:00 น. ในชิงร้อยชิงล้านยุคแรก จนถึงยุค ครั้งหนึ่งในชีวิต ต่อมาได้ขยายเวลาออกอากาศเพิ่มเป็น 2 ชั่วโมง ตั้งแต่วันพุธที่ 3 มกราคม 2539 ในยุคของ ซูเปอร์เกม เป็นต้นมา จนกระทั่งในยุค ทเวนตี้ เซ็นจูรี่ ตั๊ก ได้มีการเปลี่ยนแปลงวันออกอากาศเป็นทุกวันอังคาร เวลา 22:25 - 00:20 น. ตั้งแต่วันอังคารที่ 7 เมษายน 2552 ซึ่งแต่เดิมออกอากาศทุกวันพุธมาโดยตลอด 19 ปีเต็ม จนกระทั่งในยุค ซันไชน์เดย์ ได้มีการมีเปลี่ยนแปลงวันและเวลาออกอากาศใหม่ เป็นทุกบ่ายวันอาทิตย์ ตั้งแต่วันอาทิตย์ที่ 1 มกราคม 2555 จนถึงปัจจุบัน ซึ่งถือเป็นการเปลี่ยนแปลงครั้งใหญ่ เพราะชิงร้อยชิงล้านได้ออกอากาศในเวลากลางคืนหลังเวลา 22:00 น. มาตลอดระยะเวลา 22 ปี

ชิงร้อยชิงล้าน (พ.ศ. 2533 - พ.ศ. 2536) 
ชิงร้อยชิงล้านรูปแบบแรก เป็นรายการรูปแบบเกมโชว์ โดยจุดเด่นคือผู้เล่นในเกมจะเล่นเป็นคู่ คู่ละ 2 คน โดยรอบเกมการแข่งจะเรียกว่า ชิงบ๊วย, ชิงดำ และ ชิงล้าน โดยเกมที่ค่อนข้างเป็นภาพจำมากที่สุดก็คือเกมรอบ ชิงดำ ที่ผู้เล่นทั้ง 2 คนในทีมจะต้องช่วยกันตอบคำถาม โดยจะต้องผลัดกันตอบ ซึ่งหากคิดคำตอบที่จะตอบไม่ได้ จะต้องพูดว่า ชิงร้อยชิงล้าน ซึ่งกลายมาเป็นวลีสุดฮิตว่า ถ้าหากว่าคิดไม่ออกบอกชิงร้อยชิงล้าน นอกจากนี้ได้ปรับรูปแบบเกมในรายการถึง 3 ครั้ง ตั้งแต่ รอบชิงบ๊วยที่จากเดิมจะมีคลิปวิดีโอคำใบ้ปริศนาทั้ง 2 มาเป็นทายตัวปริศนาซึ่งได้นำ หม่ำ จ๊กมก มาเป็นตัวปริศนาประจำรายการ, รอบชิงล้านที่ปรับเปลี่ยนจากเดิมเป็ยเกมทายใจผู้เล่นมาเป็นการเปิดป้ายหาเลข 0 ทั้ง 6 แทน

ชิงร้อยชิงล้าน ท็อปซีเคร็ท / ชิงร้อยชิงล้าน ครั้งหนึ่งในชีวิต (พ.ศ. 2536 - พ.ศ. 2539) 
ชิงร้อยชิงล้านรูปแบบที่ 2 เป็นการปรับปรุงรูปแบบเกมรายการใหม่ทั้งหมด จุดเด่นคือเกม จริงหรือไม่ คำถามที่เกี่ยวข้องกับเรื่องความลับของดาราผู้เข้าแข่งขัน ในช่วงแรกจะมีผู้เล่นด้วยกันถึง 2 คู่ 4 คน ต่อมาได้ปรับเปลี่ยนเป็นผู้เล่นเป็น 2 ทีม ทีมละ 3 คน จนกระทั่งเมื่อปี พ.ศ. 2537 ได้เปลี่ยนชื่อเป็น ชิงร้อยชิงล้าน ครั้งหนึ่งในชีวิต ซึ่งรูปแบบรายการยังคงเหมือนเดิม แต่จะมีจุดเพิ่มเติมคือการนำเสนอประโยชน์เพื่อเป็นอุทาหรณ์และให้แง่คิดแก่ผู้ชม

ชิงร้อยชิงล้าน ซูเปอร์เกม (พ.ศ. 2539 - พ.ศ. 2541) 
ชิงร้อยชิงล้านรูปแบบที่ 3 เป็นการปรับรูปแบบช่วงรายการครั้งใหญ่ โดยได้ขยายเวลาออกอากาศเพิ่มเป็น 2 ชั่วโมง รวมถึงเพิ่มช่วงเกมการแข่งขันตั้งแต่ทายดาราปริศนาและช่วงรอบสะสมเงินรางวัลในท้ายช่วง

ชิงร้อยชิงล้าน ชะชะช่า (พ.ศ. 2541 - พ.ศ. 2551, พ.ศ. 2552 - พ.ศ. 2554) 
ชิงร้อยชิงล้านรูปแบบที่ 4 เป็นการปรับปรุงรูปแบบรายการอีกครั้งตั้งแต่ขยายฉากรายการที่ใหญ่ขึ้น รวมถึงเพิ่ม แก๊งสามช่า กลุ่มนักแสดงตลกประจำรายการ พร้อมทั้งมีละครสามช่า และมีช่วงเกมที่เพิ่มเติมตั้งแต่ ทำได้หรือไม่ได้ จาก ผู้กล้าท้าแก๊งสามช่า, ใครกันหนอของสามช่ารับเชิญ ต่อมาเมื่อวันที่ 4 กันยายน พ.ศ. 2545 ได้ปรับรูปแบบใหม่ให้ฉากใหญ่ขึ้นและได้ปรับปรุงรูปแบบเนื้อหารายการตามช่วงเวลา

ชิงร้อยชิงล้าน ทเวนตี้ เซ็นจูรี่ ตั๊ก (พ.ศ. 2551 - พ.ศ. 2552) 
ชิงร้อยชิงล้านรูปแบบพิเศษ เป็นการฉลองครบรอบ 20 ปี ในวงการพิธีกรของมยุรา เศวตศิลา โดยจะมีการหมุนเวียนสับเปลี่ยนพิธีกรชายทุกๆ เทป ในส่วนองค์ประกอบของรายการยังคงเป็นชิงร้อยชิงล้าน ชะชะช่า เหมือนเดิม

ชิงร้อยชิงล้าน ซันไชน์เดย์ (พ.ศ. 2555 - พ.ศ. 2558) 
ชิงร้อยชิงล้านรูปแบบที่ 5 เป็นการนำรายการมาออกอากาศในเวลากลางวัน โดยองค์ประกอบจะเหมือนกับ ชิงร้อยชิงล้าน ชะชะช่า แต่ได้มีการปรับปรุงเนื้อหารายการให้เน้นวาไรตี้โชว์มากขึ้น อย่างไรก็ตามก็ได้มีการปรับเปลี่ยนพิธีกรหญิงเนื่องจาก มยุรา เศวตศิลา ได้ถอนตัวออกไป โดยได้ปรับเปลี่ยนเป็นพิธีกรหญิงรับเชิญมาหมุนเวียนกันทุกๆ เทป จนกระทั่งได้ วรัทยา นิลคูหา มาเป็นพิธีกรหญิงประจำรายการ

ชิงร้อยชิงล้าน ว้าวว้าวว้าว (พ.ศ. 2558 - พ.ศ. 2566) 
ชิงร้อยชิงล้านรูปแบบที่ 6 เป็นการนำชิงร้อยชิงล้าน ซันไชน์เดย์ มาปรับปรุงใหม่ โดยปรับปรุงฉากรายการและปรับรูปแบบเนื้อหาละครสามช่าให้ยาวยิ่งขึ้นรวมไปถึงเพิ่มนักแสดงสมทบจากละคร 3 ช่า พร้อมทั้งมีช่วงเกมท้ายรายการ อย่างไรก็ตามได้มีการปรับปรุงรายการตั้งแต่พิธีกรและนักแสดงประจำรายการ จนกระทั่งเมื่อวันที่ 4 พฤศจิกายน พ.ศ. 2561 ได้เปลี่ยนพิธีกรชายมาเป็น ศิวัฒน์ โชติชัยชรินทร์ ส่วนพิธีกรหญิงถูกลดออกไปเมื่อปี พ.ศ. 2563 ต่อมาเมื่อวันที่ 7 สิงหาคม พ.ศ. 2565 ได้มีการปรับเปลี่ยนนักแสดงประจำรายการนำโดย แจ๊ส สปุ๊กนิก, บอล เชิญยิ้ม และ นาย มงคล ซึ่งเข้ามาแทน หม่ำ, ส้มเช้ง และ พัน ที่ถอนตัวจากนักแสดงประจำรายการ

ชิงร้อย เดอะสตอรี่ (พ.ศ. 2566 - ปัจจุบัน) 

ชิงร้อยชิงล้านรูปแบบที่ 7 เป็นการปรับรูปแบบเนื้อหาครั้งใหญ่ โดยปรับปรุงเนื้อหาของละครสามช่ามาปรับเป็นละครที่นำเรื่องราวของแขกรับเชิญแต่ละคนมาทำเป็นละครจำลองชีวิตเหตุการณ์ของแขกรับเชิญคนนั้น ซึ่งได้ปรับปรุงมาจาก ชิงร้อยชิงล้าน เดอะบิ๊ก ที่ออกอากาศเมื่อวันที่ 21 ธันวาคม และ 28 ธันวาคม พ.ศ. 2565

ผู้ดำเนินรายการ

พิธีกรและนักแสดงประจำ 
 ศิวัฒน์ โชติชัยชรินทร์ (4 พฤศจิกายน พ.ศ. 2561 - ปัจจุบัน)
 เท่ง เถิดเทิง (27 สิงหาคม พ.ศ. 2540 - ปัจจุบัน)
 โหน่ง ชะชะช่า (20 พฤษภาคม พ.ศ. 2541 - ปัจจุบัน)
 แจ๊ส สปุ๊กนิก (7 สิงหาคม พ.ศ. 2565 - ปัจจุบัน)
 มงคล สะอาดบุญญพัฒน์ (7 สิงหาคม พ.ศ. 2565 - ปัจจุบัน)
 บอล เชิญยิ้ม (7 สิงหาคม พ.ศ. 2565 - ปัจจุบัน)

พิธีกรและนักแสดงประจำในอดีต 
 ปัญญา นิรันดร์กุล (17 มกราคม พ.ศ. 2533 - 2 เมษายน พ.ศ. 2551)
 มยุรา เศวตศิลา (17 มกราคม พ.ศ. 2533 - 28 ตุลาคม พ.ศ. 2555)
 วรัทยา นิลคูหา (29 มิถุนายน พ.ศ. 2557 - 13 กันยายน พ.ศ. 2563)
 หม่ำ จ๊กมก (5 กุมภาพันธ์ พ.ศ. 2535 - 31 กรกฎาคม พ.ศ. 2565)
 หนู เชิญยิ้ม (4 มีนาคม - 18 มีนาคม พ.ศ. 2541)
 ส้มเช้ง สามช่า (7 มิถุนายน พ.ศ. 2543 - 31 กรกฎาคม พ.ศ. 2565)
 ตุ๊กกี้ ชิงร้อยชิงล้าน (9 มิถุนายน พ.ศ. 2547 - 23 กรกฎาคม พ.ศ. 2560)
 พัน พลุแตก (พ.ศ. 2549 - 31 กรกฎาคม พ.ศ. 2565)
 ศิวดล จันทเสวี (12 มีนาคม - 4 มิถุนายน พ.ศ. 2551)

การออกอากาศ 
ชิงร้อยชิงล้านได้ออกอากาศทางสถานีโทรทัศน์ดังต่อไปนี้
 ช่อง 7 (17 มกราคม พ.ศ. 2533 - 24 ธันวาคม พ.ศ. 2540, 4 มกราคม พ.ศ. 2549 - 28 ธันวาคม พ.ศ. 2554)
 ช่อง 3 (7 มกราคม พ.ศ. 2541 - 30 กันยายน พ.ศ. 2541, 1 มกราคม พ.ศ. 2555 - 28 มิถุนายน พ.ศ. 2558)
 ช่อง 5 (7 ตุลาคม พ.ศ. 2541 - 28 ธันวาคม พ.ศ. 2548)
 ช่องเวิร์คพอยท์ (5 กรกฎาคม พ.ศ. 2558 - ปัจจุบัน)

ระยะเวลาออกอากาศ

รางวัลที่ได้รับ

กระแสตอบรับของรายการ 
มหาวิทยาลัยกรุงเทพ (กรุงเทพโพลล์) สำรวจความคิดเห็นเรื่อง สุดยอดความนิยมของวัยรุ่น ตั้งแต่วันที่ 17 - 19 สิงหาคม 2552 โดยเก็บข้อมูลจากวัยรุ่น อายุ 13 - 21 ปี ที่อาศัยอยู่ในกรุงเทพมหานคร จำนวน 1,016 คน พบว่า รายการโทรทัศน์ที่นิยมดูมากที่สุด 5 อันดับแรก อันดับที่ 1 คือรายการชิงร้อยชิงล้าน ร้อยละ 20.3

รายการย่อย 
ชิงร้อยชิงล้าน มหัศจรรย์วันหยุด
ชิงร้อยชิงล้าน ฮาฮอลิเดย์
20 ปี แก๊ง 3 ช่า
ขบวนการ 3 ช่า

การซื้อลิขสิทธิ์ไปผลิตต่อในต่างประเทศ 
ชิงร้อยชิงล้านเป็นรายการโทรทัศน์ที่ได้รับความนิยมค่อนข้างมากในไทยและต่างประเทศ ทำให้มีการถูกซื้อลิขสิทธิ์ไปผลิตต่อในแบบฉบับของประเทศนั้น ๆ โดยมีทั้งหมด 2 ประเทศที่ซื้อลิขสิทธิ์ไป คือ เวียดนาม และ อินโดนีเซีย

อ้างอิง

แหล่งข้อมูลอื่น 
 
 รับชมรายการชิงร้อยชิงล้าน ว้าว ว้าว ว้าว ย้อนหลังทาง LINE TV 

W
เกมโชว์ไทย
รายการโทรทัศน์ไทย
ช
เวิร์คพอยท์ เอ็นเทอร์เทนเมนท์
รายการโทรทัศน์ช่องเวิร์คพอยท์ทีวี